คือ มีตุ่มหรือเนื้องอกที่รูทวารหนักครับ แตะแล้วมีอาการเจ็บเล็กน้อย มีอาการคันรวมด้วย แล้วก็ช่วงนี้ถ่ายหนักด้วยครับ
สวัสดีค่ะ ตุ่มหรือเนื้องอกที่รูทวารหนัก อาจเป็น1. ริดสีดวงทวารชนิดภายนอก จะเห็นเป็นติ่งเนื้อยื่นออกมาจากรูทวารหนักเมื่อมีอาการท้องผูกหรือท้องเสียเกิดขึ้น มักไม่ทำให้เกิดเลือดออกเหมือนริดสีดวงภายใน แต่จะทำให้มีอาการเจ็บ แสบ หรือปวดได้ หากเกิดลิ่มเลือดขึ้นในหลอดเลือดที่โป่งพอง จะทำให้ปวดและเจ็บมากได้2. แผลปริขอบทวารหนัก ซึ่งอาการในช่วงแรกคือ การมีเลือดสีแดงสดติดออกมากับก้อนอุจจาระ โดยปริมาณเลือดมักไม่มาก อาจเพียงแค่ติดกระดาษที่ใช้เช็ดก้น และจะมีอาการปวดหรือเจ็บรูทวารหนักร่วมด้วย เมื่อเป็นเรื้อรัง เยื่อบุผิวรอบๆ แผลที่ทวารหนักนี้จะหนาตัวขึ้น ทำให้มีลักษณะเป็นติ่งเนื้อขึ้นมาได้ด้วย สาเหตุของการเกิดคือ การมีท้องผูก อุจจาระแข็งเป็นประจำ หรือมีท้องเสียเกิดขึ้นเป็นประจำ หรือการมีเพศสัมพันธ์ทางทวารหนัก3. หูดหงอนไก่ จะเป็นติ่งเนื้อหรือตุ่มเนื้ออ่อนๆ สีชมพูหรือสีเนื้อ ผิวมักขรุขระ อาจพบติ่งเดียวหรือหลายติ่ง อาจมีอาการคันร่วมด้วยแต่มักไม่มีอาการเจ็บ หรือแสบ เป็นโรคติดต่อจากการมีเพศสัมพันธ์4. เป็นติ่งเนื้อธรรมดาของผิวหนังรอบๆ ทวารหนัก มักไม่มีอาการอะไร ถ้ามีขนาดใหญ่เวลานั่งอาจรู้สึกเจ็บ5. ก้อนที่ลำไส้ใหญ่หรือบริเวณทวารหนักจากสาเหตุอื่นๆ เช่น เนื้องอกของลำไส้ตรง หรือเนื้องอกทวารหนัก ที่ยื่นออกมาจนพ้นรูทวารหนักหากมีอาการถ่ายหนัก คือหมายถึงมีอาการท้องผูกร่วมด้วยเป็นประจำ ก็น่าจะเป็นริดสีดวงทวารชนิดภายนอก หรือแผลปริขอบทวารหนักได้ ดังนั้น หากมีอาการท้องผูก อุจจาระแข็ง ก็ต้องรักษาให้อาการหาย โดยการดื่มน้ำเปล่ามากๆ อย่างน้อยวันละ 8-10 แก้ว เน้นทานอาหารที่มีไฟเบอร์สูง จำพวกผัก ผลไม้ ธัญพืชต่างๆ หรืออาจทานไฟเบอร์สำเร็จรูปเสริม หมั่นออกกำลังกายเป็นประจำเพื่อให้ลำไส้เคลื่อนไหว และควรฝึกขับถ่ายให้เป็นเวลา ไม่เบ่งถ่ายอุจจาระ และไม่นั่งถ่ายนานเกินไป หากไม่ถ่ายอุจจาระเกิน 3 วัน ก็ควรทานยาระบายช่วยแต่หากยังคงมีอาการท้องผูกต่อเนื่อง หรือตุ่มที่ทวารขยายใหญ่ขึ้น หรือมีจำนวนเพิ่มมากขึ้น หรือมีอาการเจ็บหรือปวดมาก ก็ควรไปพบแพทย์ค่ะ